Document ID: 31991D0311

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Ιουνίου 1991 για τη χορήγηση μεσοπρόθεσμης χρηματοδοτικής συνδρομής στη Βουλγαρία ( 91/311 /ΕΟΚ )
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής ( 1 ), που υποβλήθηκε μετά από διαβούλευση με τη νομισματική επιτροπή,
τη γνώμη του Ευρωπαϊκού Κοινοβουλίου ( 2 ),
Εκτιμώντας :
ότι η Βουλγαρία επιχειρεί θεμελιώδεις πολιτικές και οικονομικές μεταρρυθμίσεις και αποφάσισε να υιοθετήσει σύστημα οικονομίας της αγοράς -
ότι οι μεταρρυθμίσεις αυτές έχουν ήδη αρχίσει να εφαρμόζονται και ότι η χρηματοδοτική στήριξη της Κοινότητας θα τονώσει την αμοιβαία εμπιστοσύνη και θα φέρει τη Βουλγαρία πλησιέστερα προς την Κοινότητα -
ότι, λόγω των εξελίξεων της διεθνούς κατάστασης, η βουλγαρική οικονομία βρίσκεται σε βαθειά οικονομική ύφεση και υφίσταται εξωτερικές πιέσεις οι οποίες ενδέχεται να οδηγήσουν σε σημαντική επιδείνωση του ισοζυγίου πληρωμών της και να εξασθενίσουν την ήδη επισφαλή κατάσταση των αποθεμάτων της - ότι, λόγω της ιδιαίτερα υψηλής εξωτερικής δανειακής επιβάρυνσης, η βουλγαρική οικονομία είναι ακόμη περισσότερο εκτεθειμένη στις εν λόγω εξωτερικές πιέσεις -
ότι οι βουλγαρικές αρχές ζήτησαν χρηματοδοτική ενίσχυση από το Διεθνές Νομισματικό Ταμείο ( ΔΝΤ ), την ομάδα των 24 βιομηχανικών χωρών και την Κοινότητα- ότι, ακόμα και μετά την καταβολή της ενίσχυσης από το ΔΝΤ, και τη Διεθνή Τράπαζα, απομένει να καλυφθεί, για το 1991, ποσό ύψους 580 εκατομμυρίων Ecu, προκειμένου να αποφευχθεί περαιτέρω μείωση των αποθεμάτων της Βουλγαρίας και η αυξημένη συμπίεση των εισαγωγών της, γεγονός που ενδέχεται να εκθέσει σε σοβαρό κίνδυνο την υλοποίηση των στόχων που αποτελούν τη βάση των μεταρρυθμιστικών προσπαθειών της κυβέρνησης -
ότι η επιτυχία της διαδικασίας μεταρρυθμίσεων στη Βουλγαρία θα εξαρτηθεί σε ιδιαίτερα σημαντικό βαθμό από την επίλυση του οξυτάτου προβλήματος υπερχρέωσης που αντιμετωπίζει η χώρα αυτή και ότι η χορήγηση μεσοπρόθεσμης χρηματοδοτικής ενίσχυσης στη Βουλγαρία πρέπει να εξαρτάται από την έγκριση, από τη Λέσχη του Παρισιού, συμφωνίας αναδιάταξης του δημοσίου χρέους της Βουλγαρίας και από την έγκριση, από τις εμπορικές πιστώτριες τράπεζες, συμφωνίας σχετικά με τη μετάθεση των πληρωμών για την εξυπηρέτηση του χρέους -
ότι η Επιτροπή, υπό την ιδιότητα του συντονιστή της συνδρομής που παρέχει η ομάδα των 24, κάλεσε τις χώρες αυτές, καθώς και άλλες τρίτες χώρες, να χορηγήσουν μεσοπρόθεσμη χρηματοδοτική συνδρομή στη Βουλγαρία -
ότι η χορήγηση μεσοπρόθεσμου κοινοτικού δανείου στη Βουλγαρία είναι το κατάλληλο μέσο για να υποστηριχθεί το ισοζύγιο πληρωμών και να ενισχυθούν τα αποθέματά της -
ότι το θέμα των κινδύνων που συνδέονται με τις εγγυήσεις που χορηγούνται από το γενικό προϋπολογισμό των Ευρωπαϊκών Κοινοτήτων θα εξεταστεί στα πλαίσια της ανανέωσης, το 1992, της διοργανικής συμφωνίας για τη δημοσιονομική πειθαρχία και τη βελτίωση της δημοσιονομικής διαδικασίας -
ότι το δάνειο της Κοινότητας θα πρέπει να το διαχειρίζεται η Επιτροπή -
ότι, για τη θέσπιση της παρούσας απόφασης, η συνθήκη δεν προβλέπει άλλες εξουσίες, εκτός από εκείνες του άρθρου 235,
ΑΠΟΦΑΣΙΖΕΙ :
Άρθρο 1
1 . Η Κοινότητα χορηγεί στη Βουλγαρία μεσοπρόθεσμο δάνειο ύψους 290 εκατομμυρίων Ecu κατ' ανώτατο όριο σε κεφάλαιο, ανωτάτης διάρκειας επτά ετών, προκειμένου να υποστηριχθεί το ισοζύγιο πληρωμών της και να ενισχυθούν τα αποθέματά της .
2 . Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Κοινότητας, τους αναγκαίους πόρους που θα διατεθούν στη Βουλγαρία υπό μορφήν δανείου .
3 . Το δάνειο αυτό το διαχειρίζεται η Επιτροπή, σε στενή συνεννόηση με τη νομισματική επιτροπή και με τρόπο που να συμβιβάζεται με κάθε ενδεχόμενη συμφωνία που θα συναφθεί μεταξύ του ΔΝΤ και της Βουλγαρίας .
Άρθρο 2
1 . Η Επιτροπή εξουσιοδοτείται να διαπραγματευτεί με τις βουλγαρικές αρχές, μετά από διαβούλευση με τη νομισματική επιτροπή, τους όρους της οικονομικής πολιτικής που θα συνοδεύσουν το δάνειο . Οι όροι αυτοί πρέπει να συμβιβάζονται με κάθε συμφωνία που αναφέρεται στο άρθρο 1 παράγραφος 3, καθώς και με τις συμφωνίες που συνάπτονται με την ομάδα των 24 .
2 . Η Επιτροπή, σε συνεργασία με τη νομισματική επιτροπή και σε πλήρη συντονισμό με την ομάδα των 24 και το ΔΝΤ, εξετάζει περιοδικά κατά πόσον η οικονομική πολιτική της Βουλγαρίας είναι σύμφωνη με τους στόχους του δανείου και κατά πόσον πληρούνται οι όροι που έχουν τεθεί για το δάνειο .
Άρθρο 3
1 . Το δάνειο αυτό τίθεται στη διάθεση της Βουλγαρίας σε δύο δόσεις . Η πρώτη δόση θα καταβληθεί μόλις :
- συναφθεί συμφωνία "stand-by" μεταξύ της Βουλγαρίας και του ΔΝΤ,
- συναφθεί συμφωνία για την αναδιάταξη του δημοσίου χρέους μεταξύ της Βουλγαρίας και των πιστωτών της της Λέσχης του Παρισιού,
- συναφθεί συμφωνία μετάθεσης των πληρωμών εξυπηρέτησης του εμπορικού χρέους μεταξύ της Βουλγαρίας και των πιστωτριών εμπορικών τραπεζών και μόλις θα έχει σημειωθεί πρόοδος για τη σύναψη συμφωνίας μακροπρόθεσμης αναδιάταξης αυτού του χρέους .
2 . Η δεύτερη δόση θα καταβληθεί τουλάχιστον δύο τρίμηνα αργότερα με την επιφύλαξη του άρθρου 2 παράγραφος 2 .
3 . Τα κεφάλαια καταβάλλονται στην Εθνική Τράπεζα της Βουλγαρίας .
Άρθρο 4
1 . Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται για την Κοινότητα καμία αλλαγή στις διορίες, ούτε στην ανάληψη οιουδήποτε συναλλαγματικού κινδύνου ή κινδύνου επιτοκίου, ούτε στην ανάληψη οιουδήποτε άλλου εμπορικού κινδύνου .
2 . Εάν το επιθυμεί η Βουλγαρία, η Επιτροπή λαμβάνει τα αναγκαία μέτρα προκειμένου να συμπεριλάβει στους όρους του δανείου ρήτρα πρόωρης εξόφλησης και να εξασφαλίσει την εκτέλεσή της .
3 . Κατόπιν αιτήματος της Βουλγαρίας, και εφόσον οι περιστάσεις επιτρέπουν βελτίωση του επιτοκίου των δανείων, η Επιτροπή μπορεί να προβεί στην αναχρηματοδότηση όλων ή μέρους των αρχικώς ληφθέντων δανείων ή στην αναδιάταξη των αντιστοίχων χρηματοδοτικών όρων . Οι πράξεις αναχρηματοδότησης ή αναδιάταξης διενεργούνται υπό τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των δανείων που αποτελούν το αντικείμενο των εν λόγω πράξεων ή την αύξηση του ποσού, σε τρέχουσες συναλλαγματικές ισοτιμίες, του οφειλόμενου κατά την ημερομηνία των πράξεων αυτών κεφαλαίου .
4 . Όλα τα συναφή έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται στην παρούσα απόφαση επιβαρύνουν τη Βουλγαρία .
5 . Η νομισματική επιτροπή ενημερώνεται για την πορεία των πράξεων που αναφέρονται στις παραγράφους 2 και 3, τουλάχιστον μία φορά το χρόνο .
Άρθρο 5
Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται σχετική αξιολόγηση όσον αφορά την εφαρμογή της παρούσας απόφασης . Λουξεμβούργο, 24 Ιουνίου 1991 .

Labels: 2
19
5
13
18
15